Қорғаныс министрі Арыстағы жарылысқа қатысты «табиғи құбылыс» деген сөзіне түсініктеме берді
"Қорғаныс министрі Арыстағы жарылысқа қатысты «табиғи құбылыс» деген сөзіне түсініктеме берді" | "https://abai.kz/post/94132"
TITLE: Қорғаныс министрі Арыстағы жарылысқа қатысты «табиғи құбылыс» деген сөзіне түсініктеме берді
URL: https://abai.kz/post/94132
META: "Қорғаныс министрі Арыстағы жарылысқа қатысты «табиғи құбылыс» деген сөзіне түсініктеме берді" | "https://abai.kz/post/94132"
DATE: 10.07.2019
AUTHOR(s): Abai.kz
TOTAL WORDS: 231
TEXT: ҚР Қорғаныс министрі Нұрлан Ермекбаев Арыстағы жарылыс туралы қоғамдық резонанс тудырған пікірге түсініктеме берді. «Жағдайды әділ бағалау үшін жауапкершілік пен кінәні шатастырмаған жөн. Мен жауапкершіліктен қашпаймын. Ал кінәні сот анықтайды. Бұған дейін бірнеше рет өз атымнан, әскерилер атынан Арыс тұрғындарына жағдайға байланысты өкініш білдірдім. Қаралы үйге көңіл айттым, кешірім сұрадым. Әлі де зардап шеккендермен жүзбе-жүз кездесіп, кешірім сұрауға дайынмын», - деді министр Орталық коммуникациялар қызметінде өткен баспасөз мәслихатында. Оның айтуынша, әскери адамның міндеті - әдемі сөз сөйлеп, популизммен айналысу емес, нақты істер арқылы жағдайды түзету. «Бейтаныс жігіт келіп, амандаспай, өзін таныстырмай, экономикаға нұқсан келтірдің деп айыптаса және камера алдында кешірім сұрауды талап етсе, әр адам әртүрлі жауап қатар еді. Мен де бейтаныс адамға кешірім сұраудың негізі жоқ деп жауап бердім. Қайталап айтамын, мен камера алдында емес, зардап шеккен тұрғындардан кешірім сұрадым және тағы сұрауға дайынмын», - деді Н. Ермекбаев. Сонымен бірге, министр қоғамдық резонанс тудырған «Табиғи нәрсе» сөзі туралы түсініктеме берді. «Мен орыс мектебін бітіргенмін. 1 сыныптан 10 сыныпқа дейін қазақ тілінде бірде-бір сабақ алмағанмын. Сондықтан, қазақ тілін мүлтіксіз білемін деп айта алмаймын. Бірақ, елімізде қазақ тілін жетік білетін адамдар «табиғи нәрсе» сөзін орысшаға дұрыс аудармады. Сөздікте «табиғи» сөзі ең алдымен «естественный» деп аударылады. Айтқым келгені, бөлім командирін кінәлі деп айтуға болмайды. Себебі, әрбір әскери нысанда қауіп-қатер болады. Мұнда салғырттық немесе немқұрайлық, әдейі жасалған немесе техникалық себептер болуы мүмкін. Оны арнайы комиссия анықтайды», - деп өз сөзін түйіндеді Қорғаныс министрі. Abai.kz
